ملي كنت فسويسرا كان أحسن البرامج التلفزية بالنسبة لينا من بعد الكورة هي أخطر المجرمين ومسرح الجريمة ومداولة ، حيث كانو بالنسبة لينا برامج تثقيفية كينبهونا لأخطاء المجرمين لي سبقونا باش منطيحوش مستقبلا في نفس الاخطاء ، وكاين كاع لي كيستوحى من هاد البرامج الإلهام وكيخرج وكيقلد شي جريمة سبقليه شافها ، بالإظافة إلى أن النزلاء لي سبقليهم بانو فشي حلقة من أحد هاد البرامج كيولي بحال شي وسام شرف معلق فصدرهم والبعض منهم كيكسب الإحترام ، كتولي تسمع ” واش مكتعرفش فلان ، راه هو لي بان فاخطر المجرمين ” ، وهاد البرامج دخل حتى فاللغة المتداولة فالشارع أو فالحبس ، وللى بنادم كيهدد ب” غادي يخرجوني مع مك فأخطر المجرمين”، واخا كنظن أن نية معدي هاد البرامج ومنتيجيها ربما كانت خيرة ونقية وصافية ، وربما قادوه على أساس أنه برنامج توعوي ، واخا هو فالحقيقة برنامج اشهاري لنجاعة الأمن والأساليب والتقنيات المتبعة فالقبض على المجرمين ، حيث كانو معانا أخطر المجرمين ديال بصح وعمرهم دازو فيه حيث كانو مدوزين الدكاكة على موالين الوقت لسنوات ، وإلى بغاو يقادو حلقة عليهم خاصهم ميزانية فيلم سينمائي . غير هو الآثار ديال هاد البرامج ربما مشات عكس نية معديها ، ويمكن نعتابروها ووعات بعض المجرمين ولكن ماشي في إتجاه أنهم يديرو عقلهم ولكن وعاتهم باش يطورو من أساليبهم ويعرفو الأخطاء لي طاحو فيها لي قبل منهم ويتجنبوها ، ويعرفو طرق النصب أو سرقة جديدة وتبدو ناجعة إلى رد الواحد البال ، هاعلاش بنكيران كان عندو الحق ملي قرر يحيد مثل هاد البرامج من التلفازة الوطنية ، هاد التلفازة لي ولات بحال مستنقع للدمامل الإجتماعية وكتعيش غير بمآسي البوفرية وبقصص المقودة عليهم ، ها الحبيبة مي ها العزيز با ، ها المسخوط عمي ، ها أخطر المجرمين ها الخيط البيض لي عمر بان فيه شي واحد بيض لا من وجهو ولا من فعلو ، لدرجة وليتي تفرج هاد القنوات ويطيح عليك الضيم. القرار لي كان تاخد بنكيران حقا حكيم ، حيث مثل هاد البرامج راه عندهم أثر رجعي ، واخا هوما فالأصل كيوعيو الناس ويعرفوهم على الجريمة وطرق محاربتها وكيفاش يردو البال ، ولكن من ناحية أخرى كيوعيو المجرمين السابقين او لي جداد ، بأنهم يقلدو بعض الجرائم وتكون عندهم ثقافة إجرامية واعية ومعرفة قانونية بها ، وأنها ترجع من بعد ماتوقفات راه سلبياته اكثر من إيجابيته ، حقا كتجيب عدد كبير من المشاهدين ولكن هادشي راه على حساب المجتمع والضرر ديالها كثر من إيجابياتها. 
هاعلاش قرار إيقاف برنامج أخطر المجرمين كان مزيان حيث هاد البرامج خطيرة: هاديك البرامج وعات المجرمين يطورو اساليبهم الاجرامية وسولو لمجرب ماشي الطبيب